Брэйтбарт

«**Брэйтбарт**» — навіновы вэб-партал ЗША, заснаваны ў 2005 годзе Эндру Брэйтбартам у Лос-Анджэлесе (ЗША).

На 2024 год быў адным зь вядучых навіновых сайтаў ЗША. Меў 2 сядзібы ў ЗША — галаўную ў Лос-Анджэлесе і Вашынгтоне, а таксама ў 2-х краінах Эўропы — Ангельшчыне (Лёндан) і Італіі (Рым), як і ў адной краіне Азіі — Ізраілі (Ерусалім). Выпускаў навіны, рэпартажы і інтэрвію. Ключавымі прынцыпамі працы служылі вольны і адкрыты абмен думкамі, а таксама шматлікасьць меркаваньняў. Меў налады даступнасьці для людзей зь інваліднасьцю па зроку. Прызначаўся для асобаў у веку ад 13 гадоў і меў уласны мабільны дастасунак для смартфонаў пад апэрацыйнымі сыстэмамі «Андроід» і «айОС». Дапускаў стварэньне ўліковых запісаў для падпіскі на рассылку навінаў і падачы водгукаў на артыкулы. Таксама меў уласную інтэрнэт-краму і службу платнай відэападпіскі «Байцоўскі клюб». Галаўная сядзіба месьцілася на захадзе Лос-Анджэлеса ў акрузе Брэнтўуд на паўднёвым праспэкце Бэрынгтана, д. 149.

## Падпіскі
На 2024 год «Брэйтбарт» прапаноўваў падпіску на 5 навіновых бюлетэняў: «Апошнія навіны», «Штодзённы інфабюлетэнь», «Выклад занятасьці», «Натхнёныя навіны» і «Далечыня паніжэньня». Платная відэападпіска «Байцоўскі клюб» за 5, 8 і 20 даляраў штомесяц прадугледжвала доступ да навіновых відэаперадачаў, ранішніх аўдыёвестак, дасьледчых артыкулаў і дакумэнтальных фільмаў.

## Мінуўшчына

У 2-й палове 2005 году амэрыканскі журналіст Эндру Брэйтбарт (1969—2012), які быў сузаснавальнікам навіновага парталу «Хафінгтан Пост» у Новым Ёрку, запусьціў навіновы агрэгатар «Брэйтбарт» у родным Лос-Анджэлесе (штат Каліфорнія). Улетку 2007 году яго суўладальнікам стаў доктар права Лоўрэнс Солаў (нар. 1968), які быў сябрам Эндру Брэйтбарта зь дзяцінства. У 2011 годзе мільярдэр Робэрт Мэрсэр (нар. 1946, Сан-Хасэ, штат Каліфорнія), які быў доктарам інфарматыкі і распрацоўнікам статыстычнага машыннага перакладу, уклаў у «Брэйтбарт» 11 млн даляраў. 9 жніўня 2011 году Навіновую сетку «Брэйтбарт» пераўтварылі ў таварыства з абмежаванай адказнасьцю. Па сьмерці Эндру Брэйтбарта 1 сакавіка 2012 году кіраўніком і асноўным уласьнікам прадпрыемства стаў Лоўрэнс Солаў. Асноўнымі прадметамі вяшчаньня былі занятасьць, спорт, забавы, навука, палітыка і здароўе.

У 2012—2016 гадох выканаўчым старшынёй «Брэйтбарту» быў кінапрадусар Стывэн Бэнан (нар. 1953, Норфалк, штат Вірджынія), які стаў кіраўніком перадвыбарчага штабу Дональда Трампа на прэзыдэнцкіх выбарах у ЗША 2016 году і ў студзені 2017 году ўвайшоў у Раду нацыянальнай бясьпекі ЗША ў якасьці галоўнага стратэга прэзыдэнта.

У кастрычніку 2016 году «Брэйтбарт» дасягнуў 37 млн наведнікаў і 240 млн праглядаў старонак за месяц. У 2017 годзе партал быў адзначаны за прасоўваньне жанчынаў на кіраўнічыя пасады. На 2018 год «Брэйтбарт» меў уласную радыёперадачу на амэрыканскім радыё «Сырыюс ХМ» (Новы Ёрк) і быў 13-м найбольш чытаным выдаўцом у сацыяльнай сетцы «Фэйсбук». На 2019 год меў 25 млн штомесячных наведнікаў і быў 3-м найбольш чытаным навіновым парталам у ЗША. Таксама «Брэйтбарт» вяшчаў 38 гадзінаў штотыдзень праз агульнакраёвае радыё «Сырыюс ХМ» на 125-м канале «Патрыёт». Радыёперадача штодзённых навінаў уваходзіла ў 5-ку найбольш слуханых. У сацыяльнай сетцы «Інстаграм» партал заняў 1-е месца паводле наведвальнасьці сярод палітычных старонак у ЗША, а ў «Фэйсбуку» ўзьняўся на 10-е месца сярод усіх старонак у сьвеце.

## Крыніцы

## Вонкавыя спасылкі
* 
** Інтэрнэт-крама, мабільны дастасунак

Катэгорыя:Кампаніі Лос-Анджэлесу
Катэгорыя:Мэдыякампаніі ЗША
Катэгорыя:Інтэрнэт-СМІ
Катэгорыя:Транснацыянальныя карпарацыі ў ЗША
Катэгорыя:Сродкі масавай інфармацыі на ангельскай мове
Катэгорыя:Камэрцыйныя вэб-сайты
Катэгорыя:Вэб-сайты, якія зьявіліся ў 2005 годзе